text: "सुवानासः सूयमानाः "इन्दवः द्रवरूपाः "सोमासः सोमाः "इन्द्रं प्रीणयितुम् "अभि "अक्षरन् । किमिव । "वृष्टयः "पृथिवीमिव ।।
  पवित्रेष्ट्यां द्वितीयाज्यभागस्य 'आ कलशेषु' इति याज्या। सूत्रितं च- आ कलशेषु धावति पवित्रे परिषिच्यत इत्येका' (आश्व. श्रौ. ५. १२) इति ।
  अयं सोमः कलशेषु "आ "धावति । तदर्थं "पवित्रे "परि "षिच्यते अध्वर्युभिः । "उक्थैः स्तोत्रैः "यज्ञेषु निमित्तेषु "वर्धते प्रवृद्धो भवति ।
  हे सोम त्वं "त्री "रोचना त्रीणि रोचनानि त्रीँल्लोकान् "अति अतिक्रम्य "रोहन उपरिस्थं "दिवं द्युलोकं "भ्राजसे प्रकाशयसि । तथा "इष्णन् गच्छन् "सूर्यं "न सूर्यं च "चोदयः चोदयसि प्रेरयसि । नशब्दश्चार्थे ।
  